Paga minimale në SHBA
Punonjësit e restoranteve fast food kërkojnë paga të qëndrueshme dhe dhënien fund të shfrytëzimit
Punonjësit e restoranteve “fast food” dhe përkrahësit e tyre po protestojnë duke kërkuar rritje të pagës minimale dhe të drejta të tjera të punës. Nën moton “Lufto për 15”, protestat pritet të shtrihen në të gjithë vendin, me punonjës të profesioneve të ndryshme që kërkojnë një pagë minimale prej 15 dollarësh në orë. Paga minimale e vendosur nga qeveria federale është 7.25 dollarë në orë, ndërsa shumica e shteteve amerikane kanë të përcaktuar minimumin e tyre të pagës. Kuzhinierë dhe arkëtarë të shumë restoranteve “fast food”, si McDonald’s, Subway, Burger King etj., marshuan drejt bashkisë së Nju Jorkut kohët e fundit, duke kërkuar rritje të pagës minimale në nivelin 15 dollarë në orë. Shumë thonë se u duhet të bëjnë dy punë vetëm për të mbijetuar. Ata që marrin pagën minimale prej 8 dollarësh në orë në Nju Jork, thonë se nuk u mjafton për të paguar qeranë dhe për të blerë ushqime. Ky punëtor në McDonald’s thotë se sapo është kthyer nga Danimarka, ku paguhej 20 dollarë në orë për të njëjtën punë në McDonald’s. Një tjetër protestë u organizua në Çikago, ku ata që paguhen me minimumin e atjeshëm prej 8.25 dollarë ora gjithashtu thonë se nuk u mjafton. Këshilli bashkiak i Çikagos pritet të votojë për planin e kryetarit të bashkisë për të rritur minimumin e pagës në qytet në nivelin 13 dollarë ora deri në vitin 2019. Disa pronarë biznesesh të vogla thonë se nuk munden të përballojnë rritjen pagave pa një subvencionim nga qyteti. Por, ka dhe nga ata që thonë se një pagë më e mirë mban punonjës më të dedikuar. Protestuesit thonë se ata po shfrytëzohen nga korporatat e mëdha. Firmat e ushqimit “fast food” thonë se degët e tyre të restoranteve janë përgjithësisht në pronësi të palëve të treta që kanë përgjegjësinë e pagës së punonjësve. Organizatorët e protestave për pagën minimale thonë se protesta do të shtrihet në 190 qytete të Shteteve të Bashkuara, dhe se do t’u bashkohen edhe punonjësit e firmave ajrore dhe të kujdesit shtëpiak.